2016. április 4-én benyújtott kereset – Európai Bizottság kontra IEM
(T-141/16. sz. ügy)
Az eljárás nyelve: görög
Felek
Felperes: Európai Bizottság (képviselő: S. Lejeune, képviselő)
Alperes: IEM — Erga — Erevnes — Meletes Perivallontos kai Chorotaxias AE (Athén, Görögország)
Kérelmek
A felperes azt kéri, hogy a Törvényszék:
kötelezze az alperest 105.416,47 EUR a főbb refinanszírozási műveletek tekintetében az Európai Központi Bank által 2010. július 1-jén alkalmazott mértékű (2,0%) késedelmi kamattal, valamint további egy százalékkal (1,0%), összesen tehát három százalékkal (3%) növelt, 2010. július 6-tól az összeg teljes törlesztésének napjáig számított és 30.208 EUR-val (2010. szeptember 4-én visszafizetett összeg) csökkentett összegének a megfizetésére, és
kötelezze az alperest a jelen eljárás költségeinek a viselésére.
Jogalapok és fontosabb érvek
Az EUMSZ 272. cikk alapján a Törvényszékhez benyújtott jelen keresettel a felperes azon határozat közzétételét kéri, amely az alperest 75.208,47 EUR kamatokkal növelt összegének az Európai Bizottság részére való megfizetésére kötelezi a FAIR-CT98-9544 szerződéssel összefüggésben, az „Új gyümölcstisztítási és -hámozási módszer meghatározása” című fellépés keretében.
Az Európai Bizottság elsődleges jogalapként a szerződéses kötelezettségek alperes részéről történt megsértésére hivatkozik, és közelebbről azt állítja, hogy az alperesnek a szóban forgó szerződés értelmében folyósított összeget nem a szerződéshez kapcsolódó bármilyen fellépés megvalósítása céljából használták fel, és az alperes nem nyújtott be erre vonatkozóan semmilyen bizonyítékot. Másodlagosan az Európai Bizottság az alperes jogalap nélküli gazdagodására hivatkozik a Polgári Törvénykönyv 904. és 908. cikkében foglaltak értelmében.
____________